TƏLİM NƏTİCƏSİ 1

Tədbir süjet xətti və ya tematik tədbirlər üzrə formalaşsa da, hər iki halda tədbirin uğurlu olması mövzunun ssenariləşdirilməsini tələb edir.

Tədbirin ssenarisi

Tədbirin ssenarisi mövzu üzrə cərəyan edəcək hadisələrin giriş, düyün, kulminasiya və nəticəsinin əvvəlcədən nəzərdə tutulmasıdır. Beynəlxalq tədbir təşkilatçısı şirkətlərində tədbir ssenaristləri mövcud olur və işin bu hissəsini onlar həyata keçirirlər. Peşəkar tədbir təşkilatçısı isə öz vəzifələrindən başqa bu keyfiyyəti də özündə birləşdirməlidir.

Tədbirin ssenarisi hazırlanarkən də müştəri ilə məsləhətləşmək və müştəriyə tədbirin layihəsinin son təqdimat versiyasını nümayiş etdirmək vacibdir.

Ssenaridə tədbirin hər bir dəyişən anında hansı hadisələrin cərəyan edəcəyi göstərilməlidir. Ssenaridə iştirakçılar, qonaqlar, bədii-yaradıcı kollektiv və digər cəlb edilmiş xidmətlər və texniki vasitələr əks olunmalıdır.

Müştəri tədbirin ssenarisi haqqında ümumi olaraq aşağıdakıları bilməlidir:

- Yaradıcı kollektivin təqdimatı (müğənnilər, animatorlar və digər yaradıcı şəxslərin siyahısı)
- Tədbirin zamanlaması (Tədbir zamanı nəzərdə tutulan hadisələr və onların davamiyyəti)
- Aparıcın giriş mətni və qonaqların salamlanması;
- Tədbirlə bağlı bütün detallar və cəlb edilmiş texniki imkanlar.

Adətən ssenarilər 3 əsas tipə ayrılır:
- Ənənəvi ssenari (daha əvvəllər yazılmış və üzərində dəyişiklik edilən);
- Qənaətcil ssenari (qısa və ümumi);
- Fərdi ssenari (yeni konsepsiya üzrə ssenari yazılması).
Bu tədbirlərin hər biri müxtəlif növ hazırlanma çətinliyinə malikdir.

Bütün tədbirlərin üçün vacib məqamlardan biri də onun ssenarisinin rejissorluğudur. Bu adətən ciddi əhəmiyyətli foto və video çəkilişin nəzərdə tutulduğu tədbirlərdə önə çıxır. Bu tədbirlər sırasında toy, nişan, yubiley, təqdimat, korporativ, PR-tədbir kimiləri misal göstərmək olar.

1.4. TƏLƏBƏLƏR ÜÇÜN FƏALİYYƏTLƏR

• Qruplar şəklində ayrılın. Tədbir təşkilatçısının mövzuda qeyd edilən keyfiyyətlərdən başqa daha hansı xüsusiyyətlərə malik olmalı olduğunu və bu xüsusiyyətlərin tədbir təşkilatçısı olaraq hansı növ fəaliyyətdə nə üçün lazım olduğunu əsaslandırın.