TƏLİM NƏTİCƏSİ 4

Tədbir təşkilatçısı yüksək gəlir əldə etmək üçün ilk növbədə xərclərini minimallaşdırmağı bacarmalıdır. Bunun üçün bir neçə qaydaya riayət etmək vacibdir: -Büdcənizi aydın və hər bir maddəsi başa düşüləcək şəkildə tərtib edin.

- Realist olun və gözlənilməz xərclərin məbləğini əvvəlcədən reallığa uyğun olaraq büdcənizdə qeyd edin.
- Xərclərinizi ana şirkətin uçot-hesab sistemi ilə inteqrasiya etməyə çalışın.
- Büdcədə hər bir gəlir və xərc maddəsini ayrı-ayrılıqda qeyd edin.
- Büdcənizin mürəkkəbliyi keçirəcəyiniz tədbirin həcminə görə dəyişəcək. Buna görə də, elektron hesablar proqramının köməyi ilə büdcəniz barədə rezume hazırlamağa çalışın.
- Büdcənizdə göstəriləcək gəlir və xərclərin vergi (ƏDV) daxil və ya xaric olduğunu bildirin.
- Gəlir və xərcləriniz zamanı ƏDV-nin nəzərə alınması vacib faktordur. Belə ki, qrantlar üzrə gələn gəlirlərdə ƏDV hesablanmır, sponsorluq üzrə ödənişlərdə isə ƏDV hesablanır. Bu maddədə nəzərdən qaçırılacaq detallar sizin üçün son nəticədə maddi itki ilə nəticələnə bilər.
- Əsas gəlir mənbələrindən olan bilet satışı üzrə proqnozunuzu doğru müəyyənləşdirin. Siz neçə bilet satışı olacağını və hər bilet üzrə gəlirləri hesablayarkən, qruplar şəklində əldə edilən biletlərin endirimli məbləği və ya xüsusi kampaniyalar üzrə satılmış biletlərdən gələcək məbləğin daha az olacağını nəzərə almalısınız.
- Hər zaman öz büdcənizi yazılı qeyd edin və arxivlərdə saxlayın. Bu həm Sizə imkan verəcək ki, uyğun tərəflərə doğru hesabatı təqdim edə biləsiniz, həm də gələcək tədbirlər zamanı daha optimal büdcə hazırlamağa kömək edəcək.

Xərclərin azaldılması

Tədbir təşkilatçısı xərclərin azaldılması üçün bir neçə təcrübədən keçmiş üsuldan istifadə etməyi bacarmalıdır:

- Tədbirin tərtibatı üçün çəkilən xərclərin azaldılması məqsədilə hər zaman əlverişli variant axtarmalısınız. Belə ki, tədbir keçiriləcək məkanda mövcud olan imkanlardan pulsuz istifadə etməklə müəyyən xərcin qarşısını almış olursunuz. Məsələn, tədbir restoranda keçirilirsə və kütləvi- əyləncəvi xarakterlidirsə, bu zaman məkanda mövcud olan stol və stul örtüklərindən istifadə edə bilərsiniz. Belə tədbirlər zamanı adətən qonaqların diqqəti tədbirin fəal hissəsinə yönəldiyindən tərtibat çox diqqət cəlb etməyəcək.

Tədbir üçün alınacaq materialların daha bir neçə tədbir üçün istifadəsini əvvəlcədən planlaşdırmalısınız. Məsələn, tədbir dəvətnamələrində yalnız şirkətinizin loqotipini yerləşdirin və üzərində tarix çap etdirməyin.