TƏLİM NƏTİCƏSİ 4

4.1.1. TƏDBİR TƏŞKİLATÇISI GƏLİRLƏR VƏ XƏRCLƏRİ MÜƏYYƏNLƏŞDİRİR

TƏDBİR TƏCHİZATÇISININ VƏZİFƏLƏRİ

Tədbir təşkilatçısının fəaliyyəti bəzi xeyriyyə məqsədli tədbirlər istisna olmaqla kommersiya məqsədi daşımaqdadır. Bu səbəbdən təşkilatçı sahibkarlıq bacarıqlarına sahib olmalı və öz fəaliyyətinin bütün gəlir və xərclərini müəyyən etməyi bacarmalıdır.

Tədbir və mərasimlərin təşkili zamanı əldə edilə biləcək gəlirlər aşağıdakı kimi təsnifləşdirilə bilər:

Qeydiyyat üçün ödənişlər. Bu növ gəlirlər əsas kateqoriyalardan biri hesab edilir. İştirakçılar tədbirdə iştirak edə bilmək üçün ödəniş edirlər.

Tədbir üçün biletlərin satışı. Bu gəlirlər qeydiyyat ödənişlərinin bir növüdür, amma əsasən sərgi və konsert tipli kütləvi tədbirlər zamanı tətbiq edilir. Münasib olaraq, adətən tədbir biletləri bahalı olmur. Bundan başqa, sizin müştəriləriniz şirkətlər deyil, əsasən fiziki şəxslər olur. Bu gəlirlərin maliyyə xüsusiyyəti ondadır ki, biletlər əksəriyyət hallarda tədbirə giriş zamanı alınır. Başqa sözlə, tədbir başlayana qədər nə qədər müştərinizin olacağını bilmirsiniz və böyük qeyri- müəyyənlik vəziyyətində fəaliyyətinizi davam etdirirsiniz.

Sponsor dəstəyi. Sponsorlar maliyyə, texniki və informasiya dəstəyi üzrə təsnifləşdirilir. Onların köməyi ən geniş yayılmış gəlir növlərindən biridir.

Eyni zamanda, sponsorların mövcudluğu sizi məcbur edir ki, sponsorlar qarşısında götürdüyünüz öhdəliklərlə bağlı müəyyən xərclər edəsiniz.

Texniki sponsorlar tərəfindən təqdim olunan endirimlər də müəyyən növ gəlir hesab edilə bilər. Belə ki, qənaət edilmiş vəsait qazanılmış vəsait deməkdir.

Reklam gəlirləri. Sizin tədbiriniz başqa şirkətlər üçün maraqlı reklam məkanı ola bilər və siz bu imkanı gəlirə çevirə bilərsiniz. Sizin tədbirin forması və xüsusiyyətindən asılı olaraq stend qoyulması, reklam broşürlarının paylanması, müxtəlif vasitələr üzərində reklam verən şirkətin loqosunun yerləşdirilməsi kimi fəaliyyətlər həyata keçirilə bilər.

Tədbir sahəsinin icarəyə verilməsi. Bu gəlir də tədbir təşkilatçıları üçün klassik növlərdən hesab edilir.

Komissiya gəlirləri. Siz müəyyən şərtlər daxilində hansı növ mükafatlar alacağınızı əvvəlcədən müqavilə ilə razılaşdıra bilərsiniz. Məsələn, əgər Sizin şirkət korporativ tədbirlər üzrə ixtisaslaşıbsa, siz məkan sahibi (otel və restoran), keyterinq şirkəti ilə əvvəlcədən müəyyən faiz bonus razılaşdırması edə bilərsiniz. Hal-hazırda kifayət qədər çox otel, konfrans məkanları və restoranlar bu növ komissiya ilə fəaliyyət göstərirlər.

Digər gəlir imkanı sizin tədbir zamanı reklam edilən müştərinin satış etməsidir. Sizin tədbirinizə qatılacaq müştərilərin həmin şirkətdən sifariş verməsi halında da müəyyən faiz tələb edə bilərsiniz.