TƏLİM NƏTİCƏSİ 2

Məkanın doğru seçilməsinin vacib şərtlərindən biri tədbirin ssenarisinə uyğun olaraq nəzərdə tutulmuş ziyarətçi sayının əvvəlcədən dəqiqləşdirilməsidir. Təşkilatçı tədbirə qatılacaq qonaqların yerləşdirilməsi nümunələrini hazırlayır. Hazırlanmış nümunələr üzrə uyğun gələn məkanlar seçilir. Əgər tədbir vaxtı nəzərdə tutulduğundan daha çox ziyarətçi gələcəyi təqdirdə məkanda yaradıla biləcək əlavə imkanlar müəyyənləşdirilir.Tədbir təşkilatçısı ziyarətçilərin sayında nəzərdə tutulandan fərqli halların baş verməsinə hazır olmaq üçün əvvəlcədən bir neçə yerləşdirmə planı hazırlayır. Tədbir zamanı ziyarətçilərin yerləşdirilməsi funksiyasını həyata keçirəcək şəxslər ayrılır və təlimatlandırılır. Tədbir keçiriləcək məkanda VİP qonaqların yerləşdirilməsi üçün yerlərin ayrılması tədbir təşkilatçısının üstünlüklərindəndir.

Yerləşdirmə nümunələri

Peşəkar tədbir təşkilatçısı seçilmiş məkanın imkanlarına uyğun olaraq qonaqların yerləşdirilməsini bacarmalıdır. Bunun üçün praktikada qəbul edilmiş yerləşdirmə nümunələrindən istifadə edilməsi təşkilatçının işini asanlaşdıra bilər.

Bəzi yerləşdirmə nümunələrinə baxaq:

1. “Sinif” tipli yerləşdirmə.

Adətən bu yerləşdirmə üsulu konfrans və təhsil tədbirləri üçün əlverişli hesab edilir. Bütün iştirakçılar bir istiqamətə baxırlar və onlarına qarşısında səhnə (prezidium, tribuna) olur. Həmçinin, qarşılarındakı masada qeyd dəftəri və qələm də qoyula bilər.

Şəkil 1. "Sinif" tipli yerləşdirmə