TƏLİM NƏTİCƏSİ 3

Tədbirin logistikası nədir

Logistika işin optimallaşdırılması, xərclərə və zamana qənaət etmək məqsədilə material, informasiya və insan resurslarının idarə edilməsidir.

Tədbirin logistikası dedikdə, tədbir üçün lazım olan vəsaitlərin və inventarın tədbir keçiriləcək məkana daşınması və tədbir sonunda eyni qayda ilə məkandan geri aparılması, eyni zamanda iştirakçıların və işçi heyətinin nəqliyyat vasitələri gətirilməsinin təmin edilməsidir.

Logistikanı adətən təşkilatçı tərəfindən təyin edilmiş logistika meneceri həyata keçirir.
Logistika menecerinin vəzifələrinə daxildir:

- Tədbir üçün nəzərdə tutulmuş nəqliyyat vasitələrinin növünü və saylarını müəyyənləşdirmək;
- Tədbir zamanı ölkə xaricindən vəsaitlərin gətirilməsi nəzərdə tutulmuş işlərlə bağlı gömrük rəsmiləşdirilməsini həyata keçirmək;
- Logistika vasitələrinin icarəsi ilə bağlı optimal mənbələri müəyyən etmək;
- Məkan və təchizat mənbələri arasındakı yol xəritəsini hazırlamaq;
- Tabeliyinə təhkim edilmiş sürücülərlə görüşmək və təlimatlandırmaq;
- Məkan və təchizat mənbələri arasındakı yol xəritəsini hazırlamaq;
- İnsan və əşyaların daşınması üçün nəqliyyat vasitələrini ayırmaq və daşınma zamanının müəyyən edilməsi;
- Logistika işləri zamanı əşyaların və insanların təhlükəsizliyinin təmin edilməsidir.
Logistika meneceri tədbirin koordinatoru və təhlükəzlik üzrə menecer ilə qarşılıqlı fəaliyyət göstərməlidir.

3.2.1. TƏDBİR TƏŞKİLATÇISI İŞ BÖLGÜSÜ, İŞİN İCRASI VAXTI VƏ TEMPİNƏ NƏZARƏT EDİR

İŞ BÖLGÜSÜ

Tədbirin koordinasiya və logistikasının təşkili prosesində təşkilatçı işçi heyəti və təchizatçılar arasında iş bölgüsünü həyata keçirir. Peşəkar təşkilatçılar bu proses zamanı bir neçə nəzarətçi təyin edirlər. Nəzarətçilər tədbirin keçirildiyi məkanda təchizat funksiyası daşıyan mənbələrin fəaliyyət davamlılığına nəzarət edirlər. Məsələn, ssenari üzrə məkanın işıqlandırılmasında dəyişikliklər nəzərdə tutulubsa, mütəmadi olaraq işıqçıya nəzarət olunmalıdır. Tədbir zamanı müxtəlif yemək və içkilər veriləcəksə, keyterinq şirkətinin məkana vaxtında gəlməsi, qidaların təzə olmasına nəzarət, qulluq edən personal arasında əlaqənin düzgün qurulması kimi amillər nəzərə alınmalıdır.

Qeyd edilənləri nəzərə alaraq tədbirin təşkili zamanı aşağıdakı formada iş bölgüsü müəyyənləşdirmək olar:

- Obyekt rəhbəri. Bu şəxs məkan üzrə bütün texniki işlər və obyektin təhlükəsizliyinə nəzarəti tənzimləyir.