TƏLİM NƏTİCƏSİ 3

- Logistika üzrə menecer. Bu funksiyanı həyata keçirən şəxs tədbirə gətirilməsi nəzərdə tutulan şəxslərin avtomobillə təchizatını, müxtəlif avadanlıqların daşınmasını və eləcə də çatışmazlıqların aradan qaldırılması üçün müxtəlif vəzifələri həyata keçirir.
- Qida təchizatı xidməti. Bu xidmət adətən keyterinq şirkətləri tərəfindən həyata keçirilir. Təşkilatçının və müştərinin istəyinə əsasən keyterinq şirkəti məkana hazır yeməklərin gətirilməsini təşkil edir və ya yeməklərin bişirilməsi prosesini tədbir zamanı məkanda həyata keçirir.
- Təhlükəzlik üzrə menecer. Bu şəxs tədbirdə iştirak edən şəxslərin və ümumilikdə tədbirin təhlükəsizliyinin qorunmasına nəzarət edir. Təhlükəsizliyə nəzarət funksiyasının həyata keçirilməsi üçün adətən tədbir təşkilatçısı peşəkar təhlükəsizlik şirkətlərinin xidmətindən faydalanır. Bu xidmətin işçiləri məkanın girişindən etibarən bütün obyektə və şəxslərə nəzarəti həyata keçirirlər və ilk tibbi yardım qaydalarını bilmələri vacib şərtlərdəndir.
- Səhnə meneceri. Səhnə meneceri tədbirin musiqili və əyləncəvi hissəsinə nəzarət edir. Tədbir zamanı muqiçilərin, animatorların və aparıcıların tələb olunan imkanlarla təchizatını təşkil edir. Eyni zamanda ziyarətçilərin tədbirdən zövq alması üçün musiqiçilərin proqrama riayət etməsinə nəzarət edir.

Ssenaridə nəzərdə tutulduğu halların yerinə yetirilməsi və eləcə də, gözlənilməz hadisələrə dərhal reaksiya verə bilmək üçün tədbir təşkilatçısı məkan ətrafında bir neçə ehtiyat sürücü saxlamalıdır.

Məkanın texniki təchizatını həyata keçirmiş şirkətdən ən az 1 nəfər tədbir zamanı baş verə biləcək nasazlıqların aradan qaldırılması üçün hazır olmalıdır.

Tədbir zamanı işçi heyəti və eləcə də təchizatı həyata keçirən əməkdaşların xüsusi fərqləndirici nişanlara (bəciklərə) sahib olması üstünlük hesab oluna bilər.

Kütləvi tədbirlər zamanı tədbir təşkilatçısı məkan yaxınlığında tibbi yardım və yanğınsöndürmə briqadalarının hazır vəziyyətdə gözləməsini təşkil edə bilər.

3.3.1. TƏDBİR TƏŞKİLATÇISI TƏCHİZATÇILARI SEÇƏRƏK İŞÇİ HEYƏTİNƏ TƏCHİZATÇILARI
TƏSNİFLƏŞDİRMƏYİN QAYDASINI İZAH EDİR

TƏDBİR TƏCHİZATÇISININ VƏZİFƏLƏRİ

Təşkilatçı sifariş olaraq götürdüyü tədbirlərin təşkili üçün təchizatçıları müəyyənləşdirir. Təchizatçılar tədbirlər üçün tələb olunan maddi-texniki bazaya olan tələbə əsasən seçilir. Bu zaman daimi olaraq bütün tədbirlər zamanı istifadə oluna biləcək məhsul və xidmətləri təklif edən təchizatçılarla uzunmüddətli müqavilələr bağlanır.