TƏLİM NƏTİCƏSİ 2

Tədbirin keçiriləcəyi məkan bron edilərkən nəzərə alınmalı vacib məqamlar aşağıdakılardır:
- Məkan sahibinin icarə fəaliyyəti üçün lisenziya və icazəsinin olması;
- Obyektdə yanğın təhlükəsizliyi ilə bağlı lazımi imkanların və bununla bağlı olaraq yanğın təhlükəsizliyi sertifikatının mövcud olması;
- Obyekt sahibi ilə bağlanılacaq müqavilədə hər bir müddəanın detallı olaraq incələnməsi və yazılı olaraq qeyd edilməsi;
- Tədbir keçiriləcək məkanın adının və loqosunun tədbirin reklamında istifadə edilməsi. Əgər sizin tədbir həmin məkandan daha böyük prestijə malikdirsə, siz bu vəziyyətdə obyekt sahibindən məkanın adının tədbirin reklamında istifadə edilməsi ilə bağlı reklam xərci tələb edə bilərsiniz.
- Tədbir zamanı obyekt sahibi tərəfindən məkanda nəzarətçi və əlavə kömək olaraq ixtiyarınıza təqdim ediləcək işçi heyətini və onların əməyinin qarşılığının ödənilməsini razılaşdırmaq.

Tədbir məkanının yaradılması

Tədbir təşkilatçısı hazır məkanların bron edilməsindən əlavə olaraq müştərinin istəyinə əsasən özü də məkan yaradılmasını təşkil edə bilər.

Boş bir ərazi seçilir. Ərazi dövlət qurumunun balansında olduqda müvafiq qurumdan icazə alınır. Əgər şəxsi mülkiyyətdə olan ərazidirsə, sahibinə müəyyən ödəniş edilir. Ərazi təmizlənir və ölçmə işləri aparılır. Əgər tədbir qapalı məkanda keçirilməlidirsə, əraziyə daşına bilən tentlər gətirilir və quraşdırılır. Bu formada keçiriləcək tədbirlərdə təchizatçılar, işçi heyəti, keyterinq xidməti üçün də daha kiçik ölçülü əlavə tentlər quraşdırılır. Bu zaman təşkilatçı diqqət etməlidir ki, köməkçi tentlər tədbirin ümumi görünüşünə xələl gətirməsin və tədbir zamanı iştirakçılara mane olmasın. Buna görə də adətən əsas məkanla köməkçi məkan arasında müəyyən qədər məsafə olmalıdır.

Əgər tədbir açıq havada keçiriləcəksə, ərazidəki mövcud imkanlardan istifadə etməklə tədbir üçün nəzərdə tutulmuş dizaynın tərtibatı həyata keçirilir. Ərazidə olan ağaclar, hasarlar bu iş üçün əlverişli vasitələr sayıla bilər. Həmçinin, tədbirin mövzusuna uyğun olaraq ərazidə daşına bilən hovuz, çiçək kolları yerləşdirilməsi də təmin edilə bilər.