TƏLİM NƏTİCƏSİ 1

Bu tamamilə məcburi mərhələdir. Fəaliyyətin bütün digər mərhələlərində də məhz bu uyğunluğa riayət etmək lazımdır.

Tədbirin məqsəd və vəzifələrini müəyyənləşdirərkən ilk növbədə diqqət edilməli xüsusiyyət müştərinin brendinin ümumi fəlsəfəsinə və onun mövqeyinə xələl yetirməməkdir. Bunun üçün müəyyən edilmiş və praktiki olaraq təsdiqlənmiş marketing alətlərindən istifadə etmək tədbir təşkilatçısı üçün əhəmiyyət daşıyır.

Tədbir təşkilatçılığına aid bütün tədris vəsaitlərində məqsəd və vəzifələr xüsusi olaraq vurğulanır. Çünki, məhz bu məqamları nəzərdən qaçırmaqla, təşkilatçı tədbirin təşkili ilə bağlı ideyalar zəncirinin qırılması riski ilə qarşılaşa bilər.

1.3.1. TƏDBİR TƏŞKİLATÇISI TƏDBİRİN MÖVZUSUNU MÜƏYYƏN EDİR

TƏDBİRİN MÖVZUSU VƏ ADI

İstənilən tədbirin konsepsiyası hazırlanarkən onun hansı mövzuda olmasını və necə adlanacağını müəyyənləşdirmək vacib şərtdir. Tədbir mövzuları tədbirin konsepsiyası əsasında auditoriyaya hansı ideyaları verəcəyinizi nəzərdə tutur. Tədbirin mövzusu öz-özlüyündə nə qədər maraqlı olsa da, tədbirin əsas məqsədlərindən kənarlaşmamalıdır.

Tədbirin mövzusu sərbəst ideya və təxəyyüllərin məhsulu olsa da, tədbirin növlərinə uyğun olaraq təsnifləşdirilir.

Tədbirlər işgüzar (biznes), təhsil, əyləncəvi, xeyriyyəçilik, kütləvi, idman və digər xarakterli olduğu üçün hər birinə uyğun olaraq fərqli mövzuları müəyyənləşdirmək təşkilatçının əsas funksiyalarındandır.
Tədbirin mövzuları 2 formada hazırlana bilər:

- Süjet xətti üzrə;
- Tematik tədbirlər.

Süjet xətti üzrə formalaşdırılan tədbir mövzular kifayət qədər qeyri-adi və çətin ola bilir. Bu zaman dəqiq ssenari, əvvəlcədən müəyyənləşdirilmiş rollar və s. olmalıdır. Nəticə etibarilə isə hamı özünü bu tədbir ssenarisi üzrə müəyyən macəra yaşamış, maraqlı bir hadisənin iştirakçısı kimi hiss etməlidir.

Tematik tədbirlər daha çox ənənəvi xarakter daşıyır. Təşkilatçıdan tələb olunan yalnız ideya üzrə mühitin yaradılması və stilin uyğunlaşdırılmasıdır. Ziyarətçilər özlərini başqa bir dünyaya düşmüş kimi hiss edirlər və ətraflarında baş verən bütün əyləncə oyunlarında iştirak edirlər. Bu halda onlar daxili olaraq özlərində obraz (rol) dəyişikliyi hiss etmək məcburiyyəti yaşamırlar.