TƏLİM NƏTİCƏSİ 2

2.1.1. TƏDBİR TƏŞKİLATÇISI TƏDBİR VƏ MƏRASİMLƏRİN KEÇİRİLƏCƏYİ MƏKANLARI MÜƏYYƏN EDİR

TƏDBİR MƏKANI NECƏ SEÇİLİR

Tədbir təşkilatçısı müştərinin istəyinə əsasən hazırlanmış ssenariyə uyğun olaraq tədbirin keçiriləcəyi məkanı seçir. Tədbirin mövzusundan və növündən asılı olaraq məkanlar qapalı və açıq formada ola bilər. Tədbirin keçiriləcəyi məkanlar aşağıdakılar ola bilər:

- Restoranlar və şadlıq sarayları;
- Konfrans zalları;
- Otel ərazisində tədbir üçün nəzərdə tutulmuş məkanlar;
- Konsert və tədbirlər üçün nəzərdə tutulmuş zallar;
- Şəhər ətrafı bağ evləri;
- Stadionlar və idman zalları;
- Daşına bilən tentlər;
- Açıq hava məkanları;
- Avtosalon və digər şirkətlərin öz məkanları və s.

Məkan seçiminə təsir edən amillər
Tədbir məkanı seçilərkən bir neçə faktorlar nəzərə alınmalıdır:
- Qonaqların sayı;
- Tədbirin keçiriləcəyi gün gözlənilən hava şəraiti;
- Tədbirin məqsədi;
- Tədbirə cəlb ediləcək sponsorlar (Bu məkan onların statusuna uyğun olmalıdır);
- Hədəflənmiş auditoriyanın razı salınması;
- Tədbirin əyləncəvi hissəsinin olması (Tədbir üçün səhnəsi, rəqs üçün meydançası və səs akustikası olan məkan olmalıdır);
- Tədbirdə yemək verilməsi (Tədbirdə keyterinq firmasının xidməti nəzərdə tutularsa, məkanın köməkçi hissəsi olmalıdır. Məkanın böyüklüyü qonaq sayına uyğun stol-stul qoyulmasına və ya furşet stollarının düzülməsinə imkan verməlidir);
- Məkan hər bir qonaq üçün uyğun lokasiyada yerləşməlidir və s.

2.2.1. TƏDBİR TƏŞKİLATÇISI İŞTİRAKÇILARIN YERLƏŞDİRİLMƏSİ NÜMUNƏLƏRİNİ HAZIRLAYIR

YERLƏŞDİRMƏ NƏDİR

Yerləşdirmə dedikdə tədbir keçirilən məkanda qonaqların ssenariya uyğun olaraq qəbul edilib masalar ətrafında əyləşdirilməsi, tədbir zamanı məkanda olmalı olan köməkçi hissələr üçün yer ayrılması nəzərdə tutulur.