TƏLİM NƏTİCƏSİ 1

1.1.1. TƏDBİR TƏŞKİLATÇISI TƏDBİR VƏ MƏRASİMLƏRİ MÜƏYYƏNLƏŞDİRİR

TƏDBİR NƏDİR

Tədbir gündəlik həyatdan fərqlənən, müxtəlif rituallar və mərasimlərin təşkili vasitəsilə müxtəlif tələbatları özündə birləşdirən hadisələrin qeyd edildiyi unikal zaman kəsiyidir. Tədbir insan fəaliyyətinin bir növü olub müxtəlif insanların məhdud zaman ərzində görüşləri və qarşılıqlı əlaqələrindən ibarət müəyyən məqsədlərin həyata keçirilməsi üçün təşkil edilir.

Artıq 15 ildən artıqdır ki, dünyanın inkişaf etmiş ölkələrində bu sahədə “tədbir təşkilatçısı” sözü olaraq “event manager”, “event management” sözlərindən istifadə edilir. İvent ( ingiliscə “event” - hadisə) - emosional-əyləncəvi xarakterli olub müxtəlif süjet xətlərindən istifadə edilərək və xüsusi yaradıcılıq həlləri, işıq effektləri, kompyuter qrafikasının və başqa vasitələrin tətbiqi ilə həyata keçirilir.

Tədbir təşkilatçısı kimdir.

Tədbir təşkilatçısı müxtəlif şirkətlər, qruplar və fərdi şəxslərin maraqları əsasında müxtəlif məqsədli tədbirlərin hazırlanması və həyata keçirilməsini peşəkar formada yerinə yetirən şəxsdir.

Tədbir təşkilatçılığı korporativ və kommersiya məqsədli ola bilər. Birinci üzrə ixtisaslaşmış şəxslər şirkətlərə, ikincisi üzrə fəaliyyət göstərənlər isə daha çox fərdi şəxslərə xidmət edirlər.

Adətən, tədbir təşkilatçılarına maddi vəsaiti olub, amma vaxtı olmayan və bu işdə peşəkar bacarıq tətbiq etmək imkanına malik olmayan şəxslər müraciət edirlər. Hazırki dövrdə tədbir təşkilatçıları fəaliyyətlərini daha çox ixtisaslaşmış agentliklər formasında həyata keçirirlər.